b'\n_START_ARTICLE_\nSeljeflatvikler\n_START_SECTION_\nUtseende\n_START_PARAGRAPH_\nEn middelsstor til stor (vingespenn 17 \xe2\x80\x93 24\xc2\xa0mm) vikler med rektangul\xc3\xa6re, noks\xc3\xa5 smale vinger. Den ligner p\xc3\xa5 viklerspinnere (Nycteola spp., Nolidae). Forvingen er utvidet ved roten, smalt rektangul\xc3\xa6r. Ytterkanten er ganske svakt innbuktet og vingen er dermed litt sigdformet ytterst. Fargen er meget variabel, mer eller mindre brunlig eller hvitaktig med svarte, brune, gule, r\xc3\xb8de eller hvite flekker og b\xc3\xa5nd. Bakvingen er lysbrun.\n_START_SECTION_\nLevevis\n_START_PARAGRAPH_\nLarven lever mellom sammenspunne blader av selje eller osp. Den lager et r\xc3\xb8rformet hylster av blader. Larven er aktiv i juli \xe2\x80\x93 august, de voksne sommerfuglene flyr i september \xe2\x80\x93 oktober.\n_START_SECTION_\nUtbredelse\n_START_PARAGRAPH_\nArten er utbredt over praktisk talt hele Europa og finnes ogs\xc3\xa5 i det nordlige Asia og Nord-Amerika. I Norge er den vanlig nord til den s\xc3\xb8rlige delen av Nordland.'